Újraindították a mozgólépcsőket az 1-es villamos vonalán
A BKK és a BKV Zrt. megállapodásra jutott az őrzésről.
A közlemény szerint a mozgólépcsők üzemeltetésének egyik feltétele azok távfelügyeletének megoldása, így például a távoli vészleállítás lehetőségének kiépítése.

A távfelügyeleti rendszer, azaz a mozgólépcsőket megfigyelő kamerák és a kameraközpont a kivitelezési szerződéseknek megfelelően elkészült, azonban a mozgólépcsők távvezérlését még nem tartalmazza, ugyanis az az uniós villamosfejlesztési projektnek nem volt része. Ez a kiegészítő fejlesztés a forrás biztosításával a beruházás előkészítését követően, várhatóan még ez évben megtörténhet.

A mostani megállapodás értelmében a BKK a továbbiakban is biztosítja a helyszíni üzemügyeleteseket a BKV Zrt. üzemeltetésében lévő mozgólépcsőkre, így azt az utasok biztonságosan használhatják.

Hangsúlyozták, hogy a sajtóban megjelentekkel ellentétben sem a BKK, sem a BKV Zrt. nem bocsátott el egyetlen biztonsági őrt sem, ugyanis egyik cég sem foglalkoztat biztonsági őröket, a szolgáltatást külső vállalkozásoktól rendelik meg. A létszám átcsoportosításával továbbra is biztosítható a szükséges munka – tették hozzá.
bkk